PATVIRTINTA

Šilutės lopšelio-darželio „Žibutė“

direktoriaus 2020 m. kovo 26 d.

įsakymo Nr. V1-32

**ŠILUTĖS LOPŠELIO-DARŽELIO „ŽIBUTĖ“ UGDYMO PROCESO ORGANIZAVIMO NUOTOLINIU BŪDU TVARKOS APRAŠAS**

**I SKYRIUS**

**BENDROSIOS NUOSTATOS**

1. Šilutės lopšelio-darželio „Žibutė“ ugdymo proceso organizavimo nuotoliniu būdu tvarkos aprašas (toliau – Aprašas) reglamentuoja ugdymo proceso organizavimą esant epideminei situacijai, karantinui, koronaviruso infekcijos grėsmei iki bus atnaujintas įprastas ugdymo procesas.

2. Aprašas nustato nuotolinio ugdymo proceso organizavimą, priemones, taisykles, ikimokyklinio ir priešmokyklinio ugdymo mokytojų, meninio ugdymo mokytojo (toliau tekste – mokytojų), švietimo pagalbos mokiniui specialistų ir vaikų tėvų (globėjų) informavimą, bendravimą, bendradarbiavimą.

**II SKYRIUS**

**PASIRENGIMAS ORGANIZUOTI UGDYMO PROCESĄ NUOTOLINIU BŪDU**

3. Siekiant sėkmingai pasirengti ugdymo procesą organizuoti nuotoliniu būdu, Mokykla:

3.1. įsivertina esamas galimybes (mokytojų, pagalbos mokiniui specialistų patirtis, darbo su telekomunikacijos priemonėmis kompetencijas, Mokyklos finansines galimybes);

3.2. paskiria skaitmeninių technologijų administratorių (IKT koordinatorių), kuris konsultuotų mokytojus, pagalbos mokiniui specialistus technologijų naudojimo klausimais;

3.3. įpareigoja mokytojus, pagalbos mokiniui specialistus informuoti direktoriaus pavaduotoją ugdymui, kokiomis priemonėmis bus bendraujama su vaikų tėvais (globėjais) bei kaip organizuojamas ugdymo procesas nuotoliniu būdu;

3.4. paveda grupių mokytojams parengti savaitės užduotis vaikams pagal grupės ilgalaikį veiklos planą ir suderinti su direktoriaus pavaduotoju ugdymui;

3.5. paveda pagalbos mokiniui specialistams parengti individualias užduotis specialiųjų ugdymosi poreikių turintiems vaikams ir suderinti su direktoriaus pavaduotoju ugdymui;

3.6. paveda direktoriaus pavaduotojui ugdymui parengti bendrą Mokyklos ugdymo nuotoliniu būdu savaitės planą ir, suderinus su Mokyklos direktoriumi, skelbti Mokyklos interneto svetainėje;

3.7. teikia informaciją bei metodinę pagalbą mokytojams, pagalbos mokiniui specialistams telefonu, elektroniniu paštu bei socialinio tinklo Facebook susirašinėjimo programoje Messenger uždaroje grupėje, kuriai priklauso visi Mokyklos pedagogai.

**III SKYRIUS**

**NUOTOLINIO MOKYMO VYKDYMAS**

4. Nuotolinis mokymas pradedamas vykdyti nuo 2020 m. kovo 30 d. iki pasibaigs karantinas.

5. Į uždarą Facebook grupę, Messenger ryšio kanalu arba elektroniniu paštu mokytojas užduotis išsiunčia ikimokyklinių ir priešmokyklinių grupių vaikams kiekvieną dieną.

6. Pagalbos mokiniui specialistas išsiunčia kiekvienam vaikui parengtas individualias savaitės užduotis elektroniniu paštu arba „Messenger“ ryšio kanalu.

7. Mokytojas, vykdydamas nuotolinį ugdymą, vadovaujasi šiomis taisyklėmis:

7.1. suformuluotos užduotys turi atitikti vaikų amžių ir sietis su grupės savaitės tema. Vengti užduočių, reikalaujančių didelių tėvų finansinių išlaidų;

7.2. mokytojas ugdymo procese naudoja sinchroninį ir asinchroninį :

7.2.1. teminę filmuotą medžiagą su užduotimi;

7.2.2. virtualias užduotis. Skiriant užduotis virtualioje aplinkoje, tėvams nusiunčiamos nuorodos, kur jas rasti;

7.2.3. pratybų knygeles (priešmokyklinio amžiaus vaikams);

7.2.4. pačių mokytojų sukurtas užduotis. Mokytojų sukurtas užduotis vaikas turi atlikti iš savo artimoje aplinkoje esančių daiktų ir priemonių;

7.3. grupės mokytojas, rengdamas užduotis, bendradarbiauja su meninio ugdymo mokytoju. Meninio ugdymo mokytojo užduotys, parinkti kūrinėliai tekstai, video, audio, filmuota medžiaga turi sietis su grupės savaitės tema;

7.4. penktadienis – eksperimentų ir bandymų diena. Vaikams pateikiama užduotis - atlikti bandymą ar eksperimentą;

7.5. pateikus vaikams užduotis, būtina paaiškinti kaip jas atlikti, tai gali būti filmuota medžiaga, rašytinė instrukcija, žinutė;

7.6. užduotys atliekamos nuo 9 val. iki 12 val. ir nuo 15 val. iki 17 val. tėvų pasirinktu laiku;

7.7. mokytojų konsultacijų laikas nuo 10 val. iki 11 val. ir nuo 13 val. iki 14 val..

7.8. mokytojas po užduočių atlikimo turi gauti grįžtamąjį ryšį. Po atliktų užduočių vaikai kartu su tėvais savo grupės „Facebook“ paskyroje, „Messenger“ ryšio kanalu, elektroniniu paštu, telefoniniu skambučiu įvairiomis formomis (nufotografavus darbelius, trumpa žinute ir kt.) informuoja mokytoją kaip vaikams sekėsi veikloje.

8. Švietimo pagalbos mokiniui specialistai (logopedas, judesio korekcijos mokytojas, psichologas, socialinis pedagogas, specialusis pedagogas,) pagalbą teikia naudodamiesi jau minėtomis nuotolinio ugdymo(si) aplinkomis, nuolat palaiko ryšį su vaikų tėvais (globėjais). Pagalbos mokiniui specialistai konsultacijų laiką nurodo individualiai tėvams siunčiamuose pranešimuose.

9. Esant poreikiui, švietimo pagalbos mokiniui specialistai, suderinus su tėvais, teikia individualias vaizdo konsultacijas vaikui. Vaikas konsultacijos metu gali matyti, kokius pratimus atlieka specialistas, o specialistas fiksuoja, kaip sekasi pratimus atlikti vaikui. Sunkesniems pratimams atlikti galima pasitelkti tėvų pagalbą.

10. Esant individualiam poreikiui tėvai su mokytojais, pagalbos mokiniui specialistais bendrauja ir bendradarbiauja pasirinktose ir suderintose nuotolinio ugdymo(si) aplinkose, o su Mokyklos administracija elektroniniu paštu ir telefonais, nurodytais Mokyklos interneto puslapyje.

**IV SKYRIUS**

**SKAITMENINIŲ IŠTEKLIŲ NAUDOJIMAS**

11. Kiekvienas mokytojas, pagalbos mokiniui specialistas, skaitmeninį turinį renkasi pats, atsižvelgdamas į savo turimą patirtį, dėstomo dalyko specifiką, vaikų poreikius.

12. Ugdymo programoms įgyvendinti, rekomenduojama pasinaudoti laisvai prieinamu skaitmeniniu ugdymo turiniu:

12.1. **Ugdymo sodas** (https://sodas.ugdome.lt/mokymo-priemones) – mokymosi medžiagos saugykla;

12.2. **Gudrutis Dutis** (https://gudrutisdutis.lt/lt) – įvairūs žaidimai, užduotys vaikams nuo 3 m.;

12.3. **Žiburėlis** (www.ziburelis.lt) – mokomosios programėlės ikimokyklinio ir priešmokyklinio amžiaus vaikams;

12.4. Iklase (https://www.iklase.lt/programeles/) – mokomosios programėlės ikimokyklinio ir priešmokyklinio amžiaus vaikams;

12.5. Mokytojo turinys (https://mokytojoturinys.lt/) – edukacinė medžiaga vaikams;

12.6. Jaunieji gamtos reindžeriai (http://www.gamtosreindzeris.lt/) – užduotys apie gamtą;

12.7. Vyturys (https://vyturys.lt/) – e.knygos pagal amžių ir temas;

12.8. LRT vaikams (https://www2.lrt.lt/vaikams) – mokslo, pasakų, laidų įrašai, žaidimai;

12.9. Logopediniai pratimai (http://www.logopediniaipratimai.lt/) – vaikų kalbos padargų mankštos pratimai ir smulkiosios motorikos lavinimas;

12.10. Vaikų, turinčių žymius, labai žymius kompleksinius sutrikimus, ugdymo ypatumai (https://drive.google.com/file/d/1fTaWhIeBZqJ9PAstGVBUl7MEs\_CWXvnI/view) – metodinės rekomendacijos dirbant nuotoliniu būdu;

12.11. įvairios kitos laisvai prieinamos įmonių siūlomos skaitmeninės priemonės bei metodinė medžiaga, skelbiama Nacionalinės švietimo agentūros interneto svetainėje (<https://www.nsa.smm.lt/nuotolinis>).

**V SKYRIUS**

**BAIGIAMOSIOS NUOSTATOS**

13. Su šiuo Aprašu ne vėliau kaip iki 2020 m. kovo 27 d. turi būti supažindinti Mokyklos mokytojai, pagalbos mokiniui specialistai, tėvai (globėjai).

14. Aprašas skelbiamas Mokyklos interneto svetainėje adresu [www.silutezibute.lt](http://www.silutezibute.lt)

15. Vaikų pedagoginis ir psichologinis vertinimas ekstremalios situacijos, epidemijos, karantino metu nebus atliekamas.

\_\_\_\_\_\_\_\_\_\_\_\_\_\_\_\_\_